Ergilio Hato
Ergilio Pedro Hato (☆ 7 di novèmber 1926 na Willemstad – † 18 di desèmber 2003 na Willemstad), tambe konosí komo 'Pantera Negra' (panter pretu), tabata un kiper kurasoleño. E tabata hopi konosí den Karibe i su reputashon tabata konosí pafo di e region karibense tambe. Aunke ku na un sierto punto e tabata un di e miho kipernan mundialmente den historia di futbòl, el a nenga di bira un hungadó di futbòl profeshonal i a rechasa varios oferta di ekiponan grandi, manera Ajax (Amsterdam), Feyenoord (Rotterdam) i Real Madrid.

Biografia 
Fam di e mama di Hato, en realidat tabata Hatot, pero Registro Sivil no por a registra e nòmber i a disidi di hasi Ergilio su fam "Hato". Di semper Hato tabata un hungadó di futbòl del alma. Antes, kurá di skolnan tabata keda transformá den vèlt di futbòl i fraternan tabata enkurasha alumnonan pa hunga promé ku skol, den pausa i despues ku skol kaba. Si no tabata pa e Curaçaos Voetbal Bond (CVB, awor konosí komo FFK), Hato (19 aña na 1945) lo a drenta servisio militar. CVB a organisa un kompetensia internashonal ku ekiponan di Colombia, Aruba, Sürnam i Feyenoord di Hulanda na 1945. E asina yamá "Dream Team" di Kòrsou a logra un prestashon tremendo. Feyenoord a sali na di dos lugá. Un desapunto enorme pa e Hulandesnan i un testamento enorme pa Kòrsou su talento.

Hato a bira konosí komo e mihó kiper den Latino Amérika i Karibe i a hiba e selekshon antiano Olimpiada na 1952 (kaminda nan a pèrdè kontra Turkia). Tambe Ergilio a hiba e ekipo kurasoleño e Weganan Panamerikano ku a tuma lugá na 1955 i kaminda Kòrsou a gana bròns. Hato su notoriedat a soru pa e haña varios oferta lukrativo pa hunga futbòl profeshonal riba nivel internashonal, pero ela rechasa varios di e ofertanan di ekiponan grandi for di Sur Amerika i Oropa, inkluyendo Real Madrid, AFC Ajax i Feyenoord, pero el a rechasa tur esakinan pa balor i motibu personal; el a persigui un karera na e kompania aerolinea ALM, a kuminsa un famia i a keda hunga pa e ekipo lokal, CRKSV Jong Holland.

Apesar ku el a haña varios nickname riba vèlt manera Pantera Negra (Panter Pretu), Vliegende Vogel (Para Buladó) i Man van Elastiek (Hombèr di Elastik), semper el a keda un hòmber humilde.

Logro deportivo 
 Central American and Caribbean Games Bronze Medal (1): 1946
 Central American and Caribbean Games Gold Medal (1): 1950
 Pan American Games Bronze Medal (1): 1955
 CCCF Championship Silver Medal (1): 1955

Honor 
 Stadion Ergilio Hato na Willemstad, Kòrsou a keda duná su nòmber.

Literatura
Ergilio Hato: simpel, sierlijk, sensationeel: de hoge vlucht van een voetballegende, Nancy van de Wal i Valdemar Marcha, 2003, ISBN 9066655461

Futbolista
Hende
Kòrsou